VSRS Sklep I R 112/2023
Sodna praksa Vrhovnega sodišča, 2023-07-05

dr. Ana Božič Penko (preds.), mag. Matej Čujovič (poroč.), dr. Mateja Končina Peternel

CIVILNO PROCESNO PRAVO - LETALSKO PRAVO - NEPRAVDNO PRAVO

spor o pristojnosti - spor o stvarnih pravicah na letalu - register zrakoplovov - Javna agencija za civilno letalstvo Republike Slovenije - sedež - nepravdni postopek - smiselna uporaba določb ZPP

Vrhovno sodišče je na podlagi smiselne uporabe prvega odstavka 58. člena ZPP v zadevah, ki se nanaša na spremembo lastništva letal, presodilo, da se pristojnost ravna po sedežu Agencije, ki vodi register zrakoplovov. Ker ima Agencija sedež v Ljubljani, je Vrhovno sodišče v tem kompetenčnem sporu odločilo, da je za odločanje pristojno Okrajno sodišče v Ljubljani.

Za sojenje v tej zadevi je pristojno Okrajno sodišče v Ljubljani.

1. Predlagateljica je pri Okrajnem sodišču v Lenartu podala predlog za izdajo ugotovitvenega sklepa o lastništvu oziroma spremembi lastništva letala.

2. Okrajno sodišče v Lenartu se je s sklepom N 19/2023 z dne 8. 6. 2023 izreklo za krajevno nepristojno in po pravnomočnosti sklepa skladno z II. točko izreka tega sklepa zadevo odstopilo Okrajnemu sodišču v Kranju. Odločitev je oprlo na določbo o splošni krajevni pristojnosti (tretji odstavek 11. člena Zakona o nepravdnem postopku; ZNP-1), po kateri je v primeru, da v postopku sodeluje le en udeleženec, krajevno pristojno sodišče, kjer ima ta stalno prebivališče ali sedež. Sedež predlagateljice je na območju Okrajnega sodišča v Kranju.

3. Okrajno sodišče v Kranju je Vrhovnemu sodišču zadevo predložilo zaradi odločitve o sporu o pristojnosti. Meni, da je krajevno pristojno sodišče Okrajno sodišče v Ljubljani, na območju katerega ima Javna agencija za civilno letalstvo Republike Slovenije, ki vodi register zrakoplovov, sedež, sklicujoč se na smiselno uporabo prvega odstavka 58. člena Zakona o pravdnem postopku (ZPP) in šesti odstavek 25. člena Zakona o letalstvu (ZLet).

4. Za odločanje v tej zadevi je pristojno Okrajno sodišče v Ljubljani.

5. V nepravdnem postopku se smiselno uporabljajo določbe ZPP, če zakon ne določa drugače (42. člen ZNP-1).

6. V obravnavani zadevi je podan položaj, ko sodišče, ki mu je bila zadeva odstopljena, meni, da je pristojno drugo sodišče (prvi odstavek 24. člena ZPP v zvezi z 42. členom ZNP-1).

7. ZPP v prvem odstavku 58. člena določa, da če je za sojenje v sporih o stvarnih pravicah na letalih ter v sporih iz zakupa letala pristojno sodišče Republike Slovenije, je izključno krajevno pristojno sodišče, na območju katerega se vodi vpisnik, v katerega je vpisano letalo. Register zrakoplovov in dodatek k registru vodi Javna agencija za civilno letalstvo Republike Slovenije (v nadaljevanju Agencija; prvi odstavek 22. člena ZLet). Slednja tudi izvede vpis v lastninski in bremenski list registra zrakoplovov (šesti odstavek 25. člena ZLet).

8. Vrhovno sodišče je na podlagi smiselne uporabe prvega odstavka 58. člena ZPP v zadevah, ki se nanaša na spremembo lastništva letal, presodilo, da se pristojnost ravna po sedežu Agencije, ki vodi register zrakoplovov. Ker ima Agencija sedež v Ljubljani, je Vrhovno sodišče v tem kompetenčnem sporu odločilo, da je za odločanje pristojno Okrajno sodišče v Ljubljani (drugi odstavek 25. člena ZPP v zvezi z 42. členom ZNP-1 in v povezavi s šestim odstavkom 25. člena ZLet).(1)

(1) Enako stališče je Vrhovno sodišče zavzelo v sklepu I R 119/2022 z dne 7. 9. 2022, sicer ob odločanju o predlogu za prenos krajevne pristojnosti.

Zakon o pravdnem postopku (1999) - ZPP  - člen 24, 24/1, 58, 58/1

Zakon o letalstvu (2001) - ZLet  - člen 22, 22/1, 25, 25/2, 25/6

Zakon o nepravdnem postopku (2019) - ZNP-1  - člen 11, 11/3, 42

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.